A Tanács 1771/2003/EK rendelete
(2003. október 7.)
egyes halászati termékekre vonatkozó autonóm közösségi vámkontingensek megnyitása és emelése tekintetében a 2803/2000/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 26. cikkére,
tekintettel a Bizottság javaslatára,
mivel:
(1) A Közösség egyes halászati termékekkel való ellátása jelenleg a harmadik országokból történő behozataltól függ. Ezért a Közösség érdeke, hogy részben vagy teljes mértékben felfüggessze a kérdéses termékekre vonatkozó vámokat annak érdekében, hogy a Közösségen belüli halászati termelés fejlődési kilátásait ne sodorja veszélybe, és a felhasználó iparágak megfelelő ellátását biztosítsa. Az egyes halászati termékekre vonatkozó autonóm közösségi vámkontingensek megnyitásáról és kezeléséről szóló, 2000. december 14-i 2803/2000/EK tanácsi rendelet [1] ezért bizonyos időre felfüggesztette egyes halászati termékek vámkontingenseit.
(2) A Bizottság megvizsgálta a piacokat és a felhasználó iparágak 2003. évi ellátási igényeit. Tekintettel a Közösség belső és külső politikáinak követelményeire, a közösségi termelés további fenntartása érdekében a kérdéses termékek bizonyos új vámkontingenseit kell megnyitni, bizonyos meglévő kontingenseket pedig meg kell növelni.
(3) A 2803/2000/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 2803/2000/EK rendelet melléklete a következőképpen módosul:
1. a melléklet a benne megállapított termékeknek és kontingensidőszakoknak az e rendelet mellékletében felsorolt vámkontingenseivel egészül ki;
2. a 2003. január 1-jétől december 31-ig terjedő kontingensidőszakra:
a) a 09.2785 vámkontingens kontingensmennyiségét 20000 tonnában kell rögzíteni;
b) a 09.2786 vámkontingens kontingensmennyiségét 1500 tonnában kell rögzíteni;
c) a 09.2794 vámkontingens kontingensmennyiségét 7000 tonnában kell rögzíteni.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2003. október 7-én.